Plaag, Die - Protea Boekhuis
Van Reybrouck, D(vert. deur Daniel Hugo)
Die digter, advokaat, joernalis, avonturier, dwelmverslaafde en natuurkenner Eugène Marais bly ’n boeiende figuur, selfs 130 jaar ná sy geboorte. Hy knaag aan Van Reybrouck, jong Vlaamse argeoloog, kultuurhistorikus en joernalis, wat kom soek na die “dowwe spoor” van Eugène Marais in Suid-Afrika.
Hy beland egter dikwels op syspore. Hy dring deur tot die plaas in die Waterberg waar Marais bobbejane en termiete bestudeer het. Hy sien die broodboom, Encephalartos eugene-maraisii, ontdek deur Marais.
Hy ondersoek die beweerde plagiëring van Marais se werk deur Nobelpryswenner Maeterlinck en kry ’n antwoord op dié onopgeloste raaisel. Uiteindelik word hierdie reisverhaal ’n avontuurverhaal, speurverhaal, natuurkundige artikel, letterkundige studie en historiese ondersoek. Wanneer die spoor doodloop, vind hy Marais se siel in ’n botteltjie Paragoriese Elikser.
Die Nederlandse uitgawe van Die Plaag het die Debuutprijs vir 2002 verower en was op die kortlys van die Gouden Uil-literatuurprys vir 2002.
Die vertaling van Van Reybrouck se Nederlandse teks in Afrikaans deur die bekende digter en omroeper doktor Daniel Hugo is ’n onmisbare toevoeging tot Afrikaanse lesers se kennis van die merkwaardige Eugène Marais se lewe. Hiermee word kultuurgoedere wat deur ’n Vlaming nagespoor en opgeteken is as ’t ware huis toe gebring.
Van Reybrouck se boek Congo. A History het in 2010 die AKO Literatuurprijs ontvang asook die Libris Geschiedenis Prijs, twee gesogte Nederlandse literatuurpryse. Die Duitse weergawe, Kongo, het ook die prys as geskiedenisboek van die jaar (2012) gewen, toegeken deur Damals, ’n tydskrif vir geskiedenis.
153 x 222 x 153 mm